Aflaverðmæti íslenskra skipa jókst um sex milljarða fyrstu fimm mánuði ársins , borið saman við sama tíma í fyrra . Frá janúar til maí 2007 nam aflaverðmætið 40 milljörðum króna samanborið við 34 milljarða á sama tímabili 2006 . Þetta er 17,7% aukning á milli ára . Aflaverðmæti maímánaðar nam 7,4 milljörðum en í maí í fyrra var verðmæti afla 8,6 milljarðar . Aflaverðmæti botnfisks var í lok maí orðið 29,7 milljarðar miðað við 26,1 milljarða á sama tíma árið 2006 og er um 13,7% aukningu að ræða . Verðmæti þorskafla var 16,5 milljarðar og jókst um 23% . Aflaverðmæti ýsu nam 5,8 milljörðum , sem er 17,5% aukning , og ufsaaflinn jókst að verðmæti um 17,7% , var 1,9 milljarðar króna . Verðmæti flatfiskafla dróst saman um 18,8% , nam 2,1 milljarði króna . Aflaverðmæti uppsjávarafla jókst um 62,8% og nam 7,9 milljörðum . Munar þar mestu um verðmæti loðnu sem nam 4,2 milljörðum samanborið við 2,2 milljarða í fyrra og kolmunna að verðmæti 2,5 milljarðar samanborið við 2,2 milljarða 2006 . Verðmæti afla sem seldur er í beinni sölu útgerða til vinnslu innanlands var 18,7 milljarðar króna , sem er auking um 5,1 milljarð eða 36,9% . Verðmæti afla sem keyptur er á markaði til vinnslu innanlands jókst um 26,1% , var 6,9 milljarðar . Aflaverðmæti sjófrystingar var 10 milljarðar og dróst saman um 5,5% frá fyrra ári . Verðmæti afla sem fluttur er út óunninn nam 3,6 milljörðum sem er 4,8% aukning .